Document ID: 32013R0668

UREDBA KOMISIJE (EU) št. 668/2013
z dne 12. julija 2013
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 2,4-DB, dimetomorf, indoksakarb in piraklostrobin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 49(2) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za 2,4-DB, indoksakarb in piraklostrobin so določene v Prilogi II in delu B Priloge III k Uredbi (ES) št. 396/2005. MRL za dimetomorf so določene v delu A Priloge III k Uredbi (ES) št. 396/2005.
(2)
Treba bi bilo vnesti nekatere tehnične spremembe, zlasti bi bilo treba ime aktivne snovi „2,4 DB“ nadomestiti z „2,4-DB“. Prilogo II in del B Priloge III k Uredbi (ES) št. 396/2005 bi bilo zato treba ustrezno spremeniti.
(3)
Za 2,4-DB je Evropska agencija za varnost hrane (v nadaljnjem besedilu: Agencija) podala utemeljeno mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (2). Agencija je predlagala spremembo opredelitve ostanka. Agencija je ugotovila, da v zvezi z MRL za ječmenovo zrnje, ovseno zrnje, rženo zrnje in pšenično zrnje, za meso, maščobo, jetra in ledvica prašičev, goveda, ovac in koz ter za mleko goveda, ovčje mleko in kozje mleko nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane ob upoštevanju informacij, ki bodo na voljo v dveh letih od objave te uredbe.
(4)
Za dimetomorf je Agencija podala utemeljeno mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (3). Agencija je predlagala spremembo opredelitve ostanka. Agencija je priporočila zmanjšanje MRL za ananas, krompir, spomladansko čebulo, kumare, kumarice za vlaganje, bučke, melone, kolerabico, endivijo, vitlof, fižol (presen, brez strokov), makovo seme in seme oljne ogrščice, za meso, maščobo, jetra ter ledvica prašičev, goveda, ovac in koz, za meso, maščobo in jetra perutnine ter za mleko goveda, ovčje mleko, kozje mleko in ptičja jajca. Za druge proizvode je priporočila dvig ali ohranitev obstoječih MRL. Agencija je ugotovila, da v zvezi z MRL za robide, maline in špinačo nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane ob upoštevanju informacij, ki bodo na voljo v dveh letih od objave te uredbe. Za drugo zelenjavo - čebulnice bi bilo treba določiti drugačno stopnjo MRL, kot jo je določila Agencija, na podlagi dodatnih informacij o dobri kmetijski praksi, ki jih je predložila Nemčija, in ker ni tveganja za potrošnike. Za česen, čebulo, šalotko, brokoli, glavnato zelje, listnate kapusnice, solato, endivijo, špinačo, blitvo in zeleno je po predložitvi mnenja iz prvega stavka Agencija predložila dodatna mnenja o MRL (4) (5). Primerno je, da se ta mnenja upoštevajo.
(5)
Za indoksakarb je Agencija podala utemeljeno mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (6). Agencija je predlagala spremembo opredelitve ostanka. Agencija je priporočila zmanjšanje MRL za ameriške borovnice, ribez, kosmulje, šipek, murvo, plodove gloga, bezgove jagode, brstični ohrovt, glavnato zelje, endivijo, zemeljske oreške, seme oljne ogrščice in koruzno zrnje. Za druge proizvode je priporočila dvig ali ohranitev obstoječih MRL. Agencija je ugotovila, da v zvezi z MRL za jabolka, brokoli, cvetačo, motovilec, rukvico, rukolo, liste in poganjke brassica, meso, maščobo in jetra perutnine ter ptičja jajca nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane ob upoštevanju informacij, ki bodo na voljo v dveh letih od objave te uredbe. Za jagode, maline, kitajski kapus, motovilec, fižol (presen, s stroki), kardij, koromač in rabarbaro je po predložitvi mnenja iz prvega stavka Agencija predložila dodatno mnenje o MRL (7). Primerno je, da se to mnenje upošteva.
(6)
Za piraklostrobin je Agencija podala utemeljeno mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (8). Agencija je priporočila zmanjšanje MRL za endivijo in volčji bob (sušen). Za druge proizvode je priporočila dvig ali ohranitev obstoječih MRL. Agencija je ugotovila, da v zvezi z MRL za namizno grozdje, belušno zeleno, bombažno seme in kavna zrna nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane ob upoštevanju informacij, ki bodo na voljo v dveh letih od objave te uredbe. Za pomaranče, listnate kapusnice, laneno seme, zemeljske oreške, makovo seme, sezamovo seme, seme oljne ogrščice, gorčično seme, bombažno seme, navadni rumenik, boreč, navadni riček in kloščevec je po predložitvi mnenja iz prvega stavka Agencija predložila dodatna mnenja o MRL (9) (10). Primerno je, da se ta mnenja upoštevajo. Za češnje, breskve, slive, jagode, robide, maline, ameriške borovnice, papajo, čebulo, bučnice z užitno lupino, ječmen, oves, rž, sirek in pšenico je po predložitvi mnenja Agencije iz prvega stavka Komisija za Codex Alimentarius (CAC) (11) sprejela MRL Codexa (CXL) za piraklostrobin. Primerno je, da se te vrednosti CXL upoštevajo, z izjemo tistih vrednosti CXL, ki za skupino evropskih potrošnikov niso varne in za katere je Unija Komisiji CAC sporočila svoj pridržek (12).
(7)
Iz utemeljenih mnenj Agencije in ob upoštevanju dejavnikov, ki vplivajo na odločitev, izhaja, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(8)
Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.
(9)
Preden se spremenjene MRL lahko uporabljajo, bi bilo treba določiti primeren rok, v katerem se države članice in zainteresirane strani lahko pripravijo na izpolnjevanje novih zahtev zaradi spremembe MRL.
(10)
Prilogo II k Uredbi (ES) št. 396/2005 ter dela A in B Priloge III k navedeni uredbi bi bilo zato treba ustrezno spremeniti.
(11)
Da se omogoči normalno trgovanje s proizvodi ter njihova predelava in uživanje, bi bilo v tej uredbi treba določiti prehodne ukrepe za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili zakonito proizvedeni pred 2. februarjem 2014:
1.
za aktivni snovi 2,4-DB in dimetomorf v in na vseh proizvodih;
2.
za aktivno snov indoksakarb v in na vseh proizvodih razen glavnatega zelja in endivije (eskarijolke);
3.
za aktivno snov piraklostrobin v in na vseh proizvodih razen endivije (eskarijolke).
Člen 3
Ta uredba začne veljati dvajseti dan po objavi v Uradnem listu Evropske unije.
Uporablja se od 2. februarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. julija 2013

Labels: 0
17
20
6